## Pravilnik o gospodarenju polikloriranim bifenilima i polikloriranim terfenilima

### NN 105/2008 (15.9.2008.), Pravilnik o gospodarenju polikloriranim bifenilima i polikloriranim terfenilima

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**3160**

Na temelju članka 104. stavka 1. točke 3. alineje 9. Zakona o otpadu (»Narodne
novine« broj 178/04, 111/06 i 60/08) ministrica zaštite okoliša, prostornog
uređenja i graditeljstva uz suglasnost Ministarstva gospodarstva, rada i
poduzetništva, donosi

## PRAVILNIK

### O GOSPODARENJU POLIKLORIRANIM BIFENILIMA I POLIKLORIRANIM TERFENILIMA

I. OPĆE ODREDBE

Članak 1.

Ovim Pravilnikom uređuje se način gospodarenja polikloriranim bifenilima (PCB) i
polikloriranim terfenilima (PCT), otpadnim PCB-om i PCT-om (u daljnjem tekstu »PCB«)
te opremom koja sadrži PCB i PCT (u daljnjem tekstu »oprema»), kako bi se oni u
potpunosti oporabili i/ili zbrinuli zbog opasnosti koje predstavljaju za okoliš
i ljudsko zdravlje.

Članak 2.

Pojmovi uporabljeni u ovom Pravilniku imaju sljedeće značenje:
*1. »PCB« jesu:*– Poliklorirani bifenili
– Poliklorirani terfenili
– monometiltetraklorodifenilmetan, monometildiklorodifenilmetan,
monometildibromodifenilmetan
– svaka mješavina koja sadrži gore navedene tvari u ukupnoj količini većoj od
0,005% ukupne mase.
*2. »Oprema koja sadrži PCB«* je svaka oprema i uređaj koji sadrže ili su
sadržavali PCB kao što su transformatori, kondenzatori, spremnici koji sadrže
rezidualne tvari i slično, koji nisu dekontaminirani i s kojima se postupa kao
da sadrže PCB osim ako se analizom akreditiranog laboratorija ne dokaže
suprotno;
*3. »Otpadni PCB«* je svaki PCB koji predstavlja otpad, definiran posebnim
propisima o gospodarenju otpadom;
*4. »Posjednik«* je svaka pravna ili fizička osoba – obrtnik koja proizvodi i/ili
posjeduje PCB, otpadni PCB i/ili opremu koja sadrži PCB;
*5. »Dekontaminacija«* je svaki postupak kojim se omogućuje da se oprema,
građevine, materijali, tekućine ili neke druge tvari kontaminirane PCB-om
ponovno koriste, oprabe i/ili zbrinjavaju u sigurnim uvjetima, a koje mogu
uključivati postupke kojima se PCB-i zamjenjuju odgovarajućim tekućinama koje ne
sadrže PCB;
*6. »Oporaba PCB-a«* je svaki postupak propisan posebnim propisom pod oznakama R1
i R13.
*7. »Zbrinjavanje PCB-a«* je svaki postupak propisan posebnim propisom pod
oznakama D8, D9, D10, D12 i D15. Postupak D12 dozvoljen je samo u sigurnom,
dubinskom, podzemnom skladištu u suhim formacijama stijena isključivo za opremu
koja sadrži PCB-e i otpadne PCB-e koji se ne mogu dekontaminirati.

II. GOSPODARENJE POLIKLORIRANIM BIFENILIMA I POLIKLORIRANIM TERFENILIMA

*Obveze posjednika PCB-a*

Članak 3.

(1) Posjednik je dužan napraviti popis opreme s volumenom PCB-a većim od 5 dm3.
U slučaju kada je oprema sastavljena od više električnih kondenzatora, granična
vrijednost od 5 dm3 uključuje zbroj svih pojedinih elemenata složenih uređaja.
(2) Popis opreme iz stavka 1. ovoga članka ispunjava se na obrascu PPCBU iz
Dodatka 1. ovog Pravilnika koji sadrži sljedeće podatke:
1. ime i adresu posjednika,
2. lokaciju i opis opreme,
3. sadržaj PCB-a u opremi,
4. predviđeni datum i vrstu obavljene ili predviđene obrade ili zamjene,
5. predviđeni datum dekontaminacije opreme.
(3) Evidenciju o obrascima iz stavka 2. ovoga članka vodi Agencija za zaštitu
okoliša (u daljnjem tekstu: Agencija).

Članak 4.

(1) Posjednik je dužan poduzeti sve potrebne mjere kako bi osigurao oporabu
i/ili zbrinjavanje otpadnih PCB-a te oporabu i/ili zbrinjavanje i
dekontaminaciju PCB-a i opreme koja sadrži PCB iz članka 3. stavka 1. ovog
Pravilnika, najkasnije do 31. prosinca 2010. godine.
(2) Oprema za koju se opravdano može pretpostaviti da sadrži PCB između 0,05% i
0,005% ukupne mase tekućine, popis iz članka 3. stavka 2. treba sadržavati samo
1., 2. i 3. točku.
(3) Oprema iz stavka 2. ovoga članka može biti označena kao »onečišćena PCB-om s
manje od 0,05%«, a njena dekontaminacija obavlja se sukladno članku 11. stavku
2. ovog Pravilnika.
(4) U slučaju posjedovanja opreme iz stavka 2. ovoga članka posjednik je dužan
kao dokaz priložiti rezultate mjerenja sadržaja PCB-a u tekućini.
(5) Posjednik opreme dužan je ministarstvu nadležnom za zaštitu okoliša (u
daljnjem tekstu: Ministarstvo) prijaviti bilo kakvu promjenu informacija
specificiranih u stavku 2. ovog članka, najkasnije 90 dana po njenom nastanku.

Članak 5.

Posjednik je obvezan poduzeti sve potrebne mjere kako bi se osiguralo da oprema
koja je predmetom popisa iz članka 3. stavka 1. ovog Pravilnika bude označena
sukladno posebnom propisu koji uređuje zaštitne mjere. Oznaka mora biti i na
vratima prostorija u kojima je smještena takva oprema.

Članak 6.

(1) Posjednik opreme specificirane u članku 3. stavku 1. ovog Pravilnika dužan
je izraditi plan dekontaminacije i/ili oporabe i/ili zbrinjavanja popisane
opreme i u njoj sadržanih PCB-a.
Plan mora sadržavati podatke o:
– količini i sadržaju PCB-a u tekućini;
– postojećim i predviđenim postupcima za sprječavanje štetnog utjecaja na
okoliš;
– postojećim i predviđenim postupcima zamjene sadržaja i dekontaminacije
– opremi i uređajima koji sadrže PCB;
– postupku oporabe i/ili zbrinjavanja PCB-a.
(2) Sastavni dio plana iz stavka 1. ovog članka čini i detaljan opis opreme koja
je sadržavala PCB, a izrađuje se popunjavanjem obrasca PPCBO iz Dodatka 3. ovog
Pravilnika. Plan dekontaminacije i/ili oporabe i/ili zbrinjavanja popisane
opreme i u njoj sadržanih PCB-a dostavlja se Ministarstvu i Agenciji.

Članak 7.

(1) U cilju provedbe mjera gospodarenja PCB-om propisanih ovim Pravilnikom,
zabranjuje se:
– puniti ili nadopunjavati transformator PCB-om,
– odvajati PCB od ostalih tvari radi ponovne uporabe PCB-a,
– privremeno skladištiti PCB, otpadni PCB ili uređaje koji sadrže PCB, duže od
24 mjeseca prije postupka dekontaminacije ili postupaka oporabe i/ili
zbrinjavanja iz članka 2. točka 6. ovog Pravilnika,
– spaljivati PCB ili otpadni PCB na moru.
– stavljanje na tržište PCB-a i opreme koja sadrži PCB u koliko je masa PCB-a
viša od 0,005% mase tekućine, nakon 31. 12. 2010. godine.
(2) Do trenutka njihove dekontaminacije, povlačenja iz uporabe i/ili oporabe
i/ili zbrinjavanja u skladu s ovim Pravilnikom, održavanje uređaja koji sadrže
PCB može se nastaviti samo ukoliko su PCB-i koje oni sadrže u skladu s tehničkim
normama ili specifikacijama glede izolacijskih svojstava te pod uvjetom da su
uređaji u dobrom radnom stanju i da ne propuštaju.

Članak 8.

(1) Mjerenje sadržaja PCB-a u naftnim derivatima, rabljenim uljima i
izolacijskim tekućinama provodi se sukladno metodi koja je određena standardima
HRN EN 12766 – 1 : 2002 en i HRN EN 12766 – 2 : 2002 en.
(2) Mjerenje sadržaja PCB-a može se provesti i ostalim eksperimentalnim metodama
ukoliko su rezultati potvrđivanja mjerenja istovjetni i potvrđeni rezultatima
mjerenja standardiziranim metodama iz stavka 1. ovog članka.

Članak 9.

(1) Pravna i fizička osoba-obrtnik registrirana za obavljanje djelatnosti
dekontaminacije i/ili oporabe i/ili zbrinjavanja PCB-a, otpadnih PCB-a ili
opreme koja sadrži PCB dužna je pribaviti dozvolu Ministarstva za obavljanje
djelatnosti gospodarenja opasnim otpadom.
(2) Zahtjev za izdavanje dozvole za gospodarenje opasnim otpadom pored uvjeta
propisanih Zakonom o otpadu mora sadržavati i sljedeće podatke:
– popis opreme koja je predmet dekontaminacije,
– predviđeni postupak dekontaminacije,
– način izvođenja postupka i oblik nadzora radi kontrole opterećenja okoliša za
vrijeme obavljanja postupka dekontaminacije i
– postupanje s ostacima otpada po završetku procesa dekontaminacije

*Oporaba, zbrinjavanje i dekontaminacija*
Članak 10.

(1) Prije preuzimanja PCB, rabljenog PCB-e i/ili opreme koja sadrži PCB, moraju
se poduzeti sve mjere sprečavanja opasnosti od požara sukladno posebnim
propisima u koju svrhu moraju biti odvojeni od zapaljivih proizvoda.
(2) Oprema koja sadrži PCB, a koja nije predmetom popisa iz članka 3. stavak 1.
ovog Pravilnika i čini dio druge opreme, mora biti zasebno uklonjena i skupljena
te predana ovlaštenoj osobi, nakon što je spomenuta oprema čiji je sastavni dio
sačinjavala povučena iz uporabe, oporabljena i/ili zbrinuta.

Članak 11.

(1) Posjednik je dužan poduzeti sve potrebne mjere kako bi osigurao da se
transformatori i druga oprema sa sadržajem PCB-a iznad 0,05% ukupne mase
tekućine dekontaminiraju na sljedeći način:
(a) dekontaminacija mora smanjiti sadržaj PCB-a ispod 0,05% mase tekućine i po
mogućnosti na razinu ne višu od 0,005% mase tekućine;
(b) zamjenska tekućina koja ne sadrži PCB mora predstavljati znatno manju
opasnost;
(c) zamjena tekućine ne smije ugroziti kasniju oporabu i/ili zbrinjavanje PCB-a;
(d) dekontaminirani transformator ili drugi uređaj, mora se označiti oznakom iz
Dodatka 2. ovog Pravilnika.
(2) Iznimno od odredaba članka 4. stavka 1. ovog Pravilnika, posjednik je
obvezan osigurati da se transformatori i drugi uređaji čiji je sadržaj PCB-a u
tekućini između 0,05% i 0,005% mase ili dekontaminiraju prema uvjetima
propisanim točkama (b), (c) i (d) iz stavka 1. ovog članka ili oporabe i/ili
zbrinu na kraju njihova radno korisnog vijeka.

Članak 12.

(1) Nakon što je dovršen postupak dekontaminacije opreme koja sadrži PCB, oznaka
definirana člankom 5. ovog Pravilnika zamjenjuje se oznakom iz Dodatka 2. ovog
Pravilnika.
(2) Oznaku iz stavka 1. ovog članka potrebno je utisnuti na način da se ne može
uništiti.

Članak 13.

(1) U slučaju kada se kao postupak oporabe i/ili zbrinjavnja koristi
spaljivanje, primjenjuje se posebni propis kojim se propisuje termička obrada
otpada.
(2) Dozvoljene su i druge metode oporabe i/ili zbrinjavanja PCB-a, ukoliko se
njima postižu jednake norme sigurnosti okoliša u odnosu na spaljivanje te
ukoliko udovoljavaju tehničkim uvjetima opisanim kao najbolje dostupne tehnike.

III. PRIJELAZNE I ZAVRŠNE ODREDBE

Članak 14.

(1) Posjednik opreme iz članka 3. stavka 1. ovog Pravilnika dužan je popis
opreme dostaviti Ministarstvu i Agenciji na propisanim obrascima iz članka 3.
stavka 2. ovog Pravilnika u roku 6 mjeseci od stupanja na snagu ovog Pravilnika.
(2) Posjednik opreme iz članka 3. stavka 1. ovog Pravilnika dužan je prema
članku 5. ovoga Pravilnika opremu označiti u roku 9 mjeseci od stupanja na snagu
ovog Pravilnika.
(3) Posjednik opreme iz članka 3. stavka 1. ovog Pravilnika dužan je izraditi
plan dekontaminacije iz članka 6. ovog Pravilnika u roku 12 mjeseci od stupanja
na snagu ovog Pravilnika.

Članak 15.

Dodaci 1., 2. i 3. s odgovarajućim sadržajem tiskani su uz ovaj Pravilnik i čine
sastavni dio ovog Pravilnika.

Članak 16.

Ovaj Pravilnik stupa na snagu osmog dana od objave u »Narodnim novinama«.

Klasa: 351-01/08-04/4
Urbroj: 531-08-3-2-1-08-1
Zagreb, 10. rujna 2008.

Ministrica
**Marina Matulović Dropulić, dipl. ing. arh**., v. r.

**DODATAK 1.**

Obrazac za registraciju opreme koja sadrži PCB (PPCBU)

|  |  |  |
| --- | --- | --- |
| Podaci o tvrtki/obrtu | | |
| Posjednik: |  | |
| Adresa: |  | |
| Tel:  Fax:  Email: |  | |
| **Podaci o djelatnosti** | | |
| Šifra djelatnosti: | |  |
| Registarski broj tvrtke: | |  |
| **Podaci o opremi** | | |
| Vrsta opreme | |  |
| Lokacija opreme: | |  |
| Datum instaliranja opreme | |  |
| Količina PCB-a u opremi | |  |
| **Podaci o oporabi i/ili zbrinjavanju i dekontaminaciji** | | |
| Predviđeni datum i način oporabe i/ili zbrinjavanja: | |  |
| Predviđeni datum  dekontaminacije | |  |
| Datum prijave | |  |
| Ime i potpis odgovorne osobe: | |  |
|  |  |  |

**DODATAK 2.**

Dekontaminirana PCB oprema

|  |
| --- |
| **Dekontaminirana PCB oprema**  Tekućina, koja je sadržavala PCB, izmijenjena je:  s \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (naziv zamjenske tekućine)  dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (datum)  od \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (tvrtka)  Postotak PCB od mase tekućine u opremi:  Stara tekućina \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Zamjenska tekućina \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

**DODATAK 3.**

Obrazac za detaljan opis opreme koja je sadržavala PCB (PPCBO)

|  |  |  |
| --- | --- | --- |
|  | Broj: |  |
|  | Datum: |  |

|  |  |  |  |
| --- | --- | --- | --- |
| A | Podaci o tvrtki/obrtu i opremi | | |
| 1. | Naziv tvrtke/obrta | |  |
| 2. | Sjedište tvrtke/obrta | |  |
| 3. | Lokacija na kojoj se oprema nalazi:  (Razlika od A2.) | |  |
| 4. | Telefon: | |  |
| Fax: | |  |
| E-mail: | |  |
| 5. | Kontakt osoba: | |  |
| 6. | Djelatnost tvrtke/obrta | |  |
| 7. | Opis područja na kojem se oprema nalazi | Industrijsko područje |  |
| Naselje |  |
| Nenaseljeno područje |  |
| 8. | Vrsta opreme | Transformatori |  |
| Kondenzatori |  |
| Drugo |  |
| 9. | Uporaba opreme na lokaciji | 1985. godine | kWh/godina |
| Trenutno | kWh/godina |
| 10. | Nacrt uklanjanja PCB-a | |  |

|  |  |  |  |  |
| --- | --- | --- | --- | --- |
| B | Informacije o postojećoj PCB opremi | | | |
| 1. | Naziv tvrtke/obrta | | |  |
| 2. | Vrsta opreme (transformator, kondenzator, itd.) | | |  |
| 3. | Identifikacijska oznaka stavke iz registra stavki | | |  |
| 4. | Serijski broj opreme | | |  |
| 5. | Radno opterećenje | | |  |
| 6. | Datum proizvodnje | | |  |
| 7. | Masa (kg) | Masa opreme bez tekućine | |  |
| Masa tekućine | |  |
| Ukupna masa | |  |
| Veličina opreme (dužina, širina, visina u m) | |  |
| 8. | Vrsta tekućine ili izolacijskog ulja | | |  |
| 9. | Sadržaj PCB-a u tekućini | > 10% PCB | |  |
| > 0,05% PCB | |  |
| > 0,005% PCB | |  |
| < 0,005% PCB | |  |
| Tekućina ne sadrži PCB  prema izjavi proizvođača opreme | |  |
| Opremi je odstranjena tekućina | |  |
| 10. | Datum mjerenja sadržaja PCB i uporabljena metoda | | |  |
| 11. | Izvođač mjerenja sadržaja PCB-a i broj izvješća o mjerenju | | |  |
| 12. | Uporaba opreme | | U uporabi: datum početka uporabe |  |
| Pripremljen za uporabu |  |
| Nije u uporabi |  |
| 13. | Stanje opreme | | Ispuštanje tekućine |  |
| Propisana mjera |  |
| Skladišni prostor (na otvorenom, prekriven, ograđeni prostor itd.) |  |
| 14. | Održavanje opreme | | Nadopunjavanje |  |
| Posljednje punjenje datum |  |
| Naziv tvrtke, koja je obavila punjenje |  |
| Naziv zamjenske tekućine/izolacijskog ulja |  |
| Naziv originalne tekućine, izolacijskog ulja |  |
| 15. | Drugi podaci: | | |  |
|  |  |  |  |  |

|  |  |  |
| --- | --- | --- |
| **C** | **Informacije o skladištenju otpada, koji sadrži PCB** | |
| 1. | Vrsta otpada (npr. transformatorsko ulje u posudama) |  |
| 2. | Procjena količine (kg) |  |
| 3. | Da li su posude za skladištenje atestirane? |  |
| 4. | Da li je prostor za skladištenje označen? |  |
| 5. | Da li je tlo ili građevina ojačana radi ispusta PCB-a? |  |
| 6. | Opis provedenih sanacijskih djelatnosti ili oporabe i/ili zbrinjavanja uskladištenog otpada (kad, tko, gdje, itd.) |  |
| 7. | Druge informacije, kao rezultati mjerenja sadržaja PCB-a i sl. |  |

Prezime, ime i potpis odgovorne osobe:
Datum:

Pravilnik, NN 105/2008-3160
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)